晚秋集賢院即事寄徐薛二侍郎
作者：常衮
朝代：唐

paragraphs: 穆穆上清居，沈沈中祕書。
金鋪深內殿，石甃淨寒渠。
花樹臺斜倚，空煙閣半虛。
縹囊披錦繡，翠軸卷瓊琚。
墨潤冰文繭，香銷蠹字魚。
翻黃桐葉老，吐白桂花初。
舊德雙遊處，聊芳十載餘。
北朝榮庾薛，西漢盛嚴徐。
侍講親華扆，徴吟步綺疏。
綴簾金翡翠，賜硯玉蟾蜍。
序秩東南遠，離憂歲月除。
承明期重入，江海意何如。